Zuma stuur briewe aan ministers oor NkandlaPres. Jacob Zuma se privaat woning in Nkandla, KwaZulu-Natal Foto: @power987news, Twitter Die briewe is gestuur aan Thulas Nxesi, minister van openbare werke, Geoff Doidge, Nxesi se voorganger en nou Suid-Afrika se hoë kommissaris aan Sri Lanka, en Nathi Mthethwa, voormalige minister van polisie en huidige minister van kuns en kultuur. Die briewe volg op ŉ uitspraak deur die konstitusionele hof dat Zuma moet voldoen aan die regstellende stappe soos uiteengesit in Thuli Madonsela, die openbare beskermer, se Nkandla-verslag. Hierdie stappe sluit in dat Zuma ŉ gedeelte van die geld wat aan die veiligheidsopgraderings van Nkandla spandeer is, moet terugbetaal. Zuma is ook aangesê om die ministers wat by die projek betrokke was aan te spreek oor die vermorsing van staatsgeld. “Die betaling van ŉ redelike persentasie van die koste sal plaasvind sodra die nasionale tesourie hierdie bedrag bepaal het. Die nasionale tesourie is tans met hierdie saak besig,” het die presidensie gesê. Zuma se kantoor het verder gesê dat ŉ interdepartementele komitee op die been gebring is om ŉ nuwe kabinetsbeleid saam te stel oor die standaarde van veiligheidsmaatreëls wat ingestel kan word, wat as ŉ redelike koste geag word wat deur die staat aangegaan kan word en wat die voorwaardes is waaraan huidige en voormalige presidente en adjunk-presidente moet voldoen om vir hierdie huisopgraderings te kwalifiseer.